Document ID: 32012R0334

KOMISIJOS ĮGYVENDINIMO REGLAMENTAS (ES) Nr. 334/2012
2012 m. balandžio 19 d.
dėl leidimo naudoti preparatą Saccharomyces cerevisiae CNCM I-4407 kaip mėsinių ir nemaistinių triušių pašarų priedą, kuriuo iš dalies keičiamas Reglamentas (EB) Nr. 600/2005 (leidimo turėtojas - Société Industrielle Lesaffre)
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
kadangi:
(1)
Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka. To reglamento 10 straipsnyje nustatyta, kad reikia iš naujo įvertinti priedus, kuriuos leista naudoti remiantis Tarybos direktyva 70/524/EEB (2);
(2)
Komisijos reglamentu Nr. 600/2005 (3) buvo suteiktas nenustatytos trukmės leidimas naudoti preparatą Saccharomyces cerevisiae NCYC Sc47 pagal Direktyvą 70/524/EEB kaip mėsinių triušių pašarų priedą. Vėliau, vadovaujantis Reglamento (EB) Nr. 1831/2003 10 straipsnio 1 dalimi, šis preparatas buvo įtrauktas į Bendrijos pašarų priedų registrą kaip esamas produktas;
(3)
vadovaujantis Reglamento (EB) Nr. 1831/2003 10 straipsnio 2 dalimi kartu su to reglamento 7 straipsniu, buvo pateiktas prašymas iš naujo įvertinti Saccharomyces cerevisiae CNCM I-4407, anksčiau žinotą kaip NCYC Sc47, kaip mėsinių triušių pašarų priedą ir suteikti leidimą pagal to reglamento 7 straipsnį jį naudoti pagal naują paskirtį kaip nemaistinių triušių pašarų priedą ir priskirti jį priedų kategorijai „zootechniniai priedai“. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;
(4)
Europos maisto saugos tarnyba (toliau - Tarnyba) 2011 m. gruodžio 13 d. priimtoje nuomonėje (4) padarė išvadą, kad, laikantis siūlomų naudojimo sąlygų, preparatas Saccharomyces cerevisiae CNCM I-4407 neturi nepageidaujamo poveikio gyvūnų sveikatai, žmonių sveikatai arba aplinkai ir potencialiai gali sumažinti mėsinių triušių mirtingumą. Tarnyba nemano, kad reikėtų nustatyti konkrečius stebėsenos po pateikimo rinkai reikalavimus. Be to, patvirtinama pašarų priedo pašaruose analizės metodo taikymo ataskaita, kurią pateikė Reglamentu (EB) Nr. 1831/2003 įsteigta Etaloninė laboratorija;
(5)
įvertinus Saccharomyces cerevisiae CNCM I-4407 nustatyta, kad Reglamento (EB) Nr. 1831/2003 5 straipsnyje numatytos leidimų išdavimo sąlygos yra įvykdytos. Todėl reikėtų leisti naudoti šį preparatą, kaip nurodyta šio reglamento priede;
(6)
suteikus naują leidimą pagal Reglamentą (EB) Nr. 1831/2003, reikėtų išbraukti Reglamento (EB) Nr. 600/2005 nuostatas dėl Saccharomyces cerevisiae NCYC Sc47;
(7)
leidimo naudoti pašaro priedą suteikimo sąlygų pakeitimai nėra susiję su sauga, todėl tikslinga numatyti pereinamąjį laikotarpį turimoms premiksų ir pašarų mišinių, kuriuos leista naudoti pagal Reglamentą (EB) Nr. 600/2005, atsargoms išnaudoti;
(8)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Priede nurodytą preparatą, priklausantį priedų kategorijai „zootechniniai priedai“ ir funkcinei grupei „žarnyno floros stabilizatoriai“, leidžiama naudoti kaip gyvūnų pašaro priedą šio reglamento priede nustatytomis sąlygomis.
2 straipsnis
Įrašas E 1702 Reglamento (EB) Nr. 600/2005 III priede išbraukiamas.
3 straipsnis
Kaip nustatyta Reglamente (EB) Nr. 600/2005, preparatą Saccharomyces cerevisiae NCYC Sc47, premiksus bei kombinuotuosius pašarus, kurių sudėtyje yra minėto preparato, paženklintus pagal Direktyvą 70/524/EEB prieš įsigaliojant šiam reglamentui leidžiama teikti rinkai ir naudoti kol baigsis atsargos.
4 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. balandžio 19 d.

Labels: 0
3
17
6